Diari Oficial de la Generalitat Valenciana


Sumari del DOGV 8427, del 20-11-2018 (2018/10267)

RESOLUCIÓ de 15 de novembre de 2018, del director de l'Agència Valenciana de Seguretat i Resposta a les Emergències, per la qual es convoquen, per a l'any 2018, subvencions per al finançament de les despeses de mitjans materials destinats als ajuntaments de la Comunitat Valenciana que disposen de cos de policia local.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8427

Data del DOGV
:   20-11-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/10605


Data del document
:   15-11-2018

Organisme emissor
:   Agència Valenciana de Seguretat i Resposta a les Emergències

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 15 de novembre de 2018, del director de l'Agència Valenciana de Seguretat i Resposta a les Emergències, per la qual es convoquen, per a l'any 2018, subvencions per al finançament de les despeses de mitjans materials destinats als ajuntaments de la Comunitat Valenciana que disposen de cos de policia local. [2018/10463]  
  
Mitjançant el Decret 29/2018, de 25 d'octubre, del president de la Generalitat, s'estableixen i aproven les bases reguladores de subvencions per al finançament de les despeses de mitjans materials destinats als ajuntaments de la Comunitat Valenciana que disposen de cos de policia local (DOGV 8419, 08.11.2018).  
En virtut del que s'ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Convocar, per a l'exercici 2018, les subvencions per al finançament de les despeses de mitjans materials destinats als ajuntaments de la Comunitat Valenciana que disposen de cos de policia local, les bases reguladores del qual han sigut aprovades per Decret 29/2018, de 25 d'octubre, del president de la Generalitat.  
Seran subvencionables les despeses realitzades en l'adquisició d'una o més unitats de jupetins antibales durant el període comprés entre l'1 de gener de 2018 i el dia de finalització del termini de presentació de sol·licituds.  
  
Segon. Condicions de concessió de les ajudes  
1. La concessió de les subvencions s'efectuarà en règim de concurrència competitiva.  
2. Els beneficiaris d'aquestes subvencions estaran subjectes a les obligacions derivades del contingut de les bases reguladores de la present subvenció, de la resolució de concessió de les subvencions i, en general, de la normativa vigent que li siga aplicable.  
  
Tercer. Finançament de les ajudes  
La quantia de l'import global màxim destinat a finançar aquestes subvencions ascendeix a 550.000 - (cinc-cents cinquanta mil euros) amb càrrec al capítol VII, línia de subvenció S7263000, del programa 222.10, Seguretat pública: policia de la Generalitat i policia local, del pressupost de l'Agència Valenciana de Seguretat i Resposta a les Emergències per a l'exercici 2018.  
  
Quart. Percentatge màxim de subvenció  
D'acord amb el que s'estableix en l'article 4.2 de les bases reguladores d'aquesta subvenció, el percentatge màxim de subvenció s'estableix en funció del nombre d'habitants dels municipis amb cos de policia local, de la següent manera:  
Per a municipis:  
Fins a 20.000 habitants 75 %  
Amb més de 20.000 habitants fins a 50.000 50 %  
  
Cinqué. Forma, termini i lloc de presentació de les sol·licituds de subvenció  
1. Les sol·licituds es podran presentar a partir de l'endemà de la publicació de la present convocatòria en el Diari Oficial de la Generalitat Valenciana i fins al dia 30 de novembre de 2018, inclòs. L'incompliment d'aquest termini determinarà la inadmissió de la sol·licitud.  
  
2. Les sol·licituds de subvenció es presentaran per via telemàtica, segons model normalitzat, que estarà accessible en la seu electrònica de la Generalitat http://www.gva.es/es/inicio/procedimientos'id\_proc=19168, es dirigiran acompanyades de la documentació requerida a l'Agència Valenciana de Seguretat i Resposta a les Emergències.  
  
3. La sol·licitud es presentarà signada per la persona titular de l'Alcaldia o qui, telemàticament, tinga la representació de l'ajuntament. Juntament amb la sol·licitud es presentarà la següent documentació:  
a) Còpia de la factura o factures del material adquirit durant el període de temps comprés entre l'1 de gener de l'any de la convocatòria i el dia de finalització del termini de presentació de sol·licituds.  
b) Còpia del rebut acreditatiu del pagament de la factura o factures o el justificant bancari d'aquest, durant el període esmentat anteriorment.  
  
c) Domiciliació bancària segons model normalitzat que figura en el Portal de la Generalitat www.gva.es, excepte si s'ha presentat anteriorment en altres procediments de concessió d'ajudes i no ha experimentat variació.  
d) Declaració responsable de no estar incursos en les prohibicions que s'estableixen en l'article 13.2, de la Llei 38/2003, de 17 de novembre, general de subvencions.  
e) Certificació expedida pel secretari o secretària de l'ajuntament, acreditativa de no haver-se obtingut ni sol·licitat qualssevol altres ajudes per a l'adquisició dels jupetins antibales objecte de la subvenció sol·licitada o, en cas contrari, indicació de l'ajuda obtinguda o sol·licitada, amb expressió del seu import i de l'entitat concedent.  
  
f) Certificació acreditativa de trobar-se al corrent en l'obligació de rendició de comptes anuals davant la Sindicatura de Comptes.  
  
Sisé. Criteris de valoració de les sol·licituds  
1. Per a l'avaluació de les sol·licituds es tindran en consideració totes aquelles presentades en termini i forma.  
2. Si la suma total de les quantitats sol·licitades no superés l'import global màxim de la subvenció, aquesta s'atorgarà d'acord amb les quantitats sol·licitades, i no podrà excedir del valor màxim fixat en l'apartat tercer d'aquesta convocatòria.  
3. Si la suma de les quantitats sol·licitades excedís l'import global màxim de la subvenció, la comissió acordarà una reducció de les ajudes corresponents als ajuntaments que hagen acreditat l'adquisició de jupetins antibales amb un cost unitari superior en un 30 % a la mitjana del cost unitari dels adquirits pel conjunt d'ajuntaments participants en la convocatòria. Aquesta reducció s'efectuarà prenent com a quantia màxima de l'ajuda la que resultaria en cada cas si el cost unitari no haguera excedit del dit 30 % respecte a la mitjana.  
  
4. Si una vegada efectuada la reducció de les ajudes prevista en el punt anterior persistís l'excés sobre l'import global màxim de la subvenció, aquesta es distribuirà entre les entitats sol·licitants d'acord amb els següents criteris:   
a) En primer lloc, es concediran les ajudes corresponents als municipis de menys de 20.000 habitants, d'acord amb els imports sol·licitats i amb les reduccions que, si escau, procedisquen. Si la suma d'aquestes ajudes superés l'import global de la subvenció, es procedirà al prorrateig d'aquest import entre les entitats d'aquest grup de municipis, i es desestimaran les sol·licituds dels municipis de més de 20.000 habitants.  
  
b) Si la suma de les ajudes reconegudes als municipis de menys de 20.000 habitants no superés el muntant global màxim de la subvenció, l'import que si escau reste fins a la quantia global màxima de la subvenció es prorratejarà entre els municipis de més de 20.000 habitants. No obstant això, no s'atorgaran ajudes quan l'import resultant de la prorrata siga inferior a l'import subvencionable per a la compra d'un únic jupetí antibales, d'acord amb el preu mitjà unitari dels jupetins adquirits pel conjunt dels ajuntaments participants en la convocatòria.  
  
  
Seté. Termini de resolució i notificació  
1. El termini màxim per a tramitar, resoldre i notificar les resolucions sobre les subvencions serà fins al 20 de desembre de 2018. Transcorregut aquest termini sense que s'haja notificat resolució expressa, les sol·licituds es consideraran desestimades per silenci administratiu, de conformitat amb el que es disposa en la normativa aplicable sobre procediment administratiu comú.  
2. L'òrgan competent per a la resolució del procediment és la persona titular de la Direcció de l'Agència Valenciana de Seguretat i Resposta a les Emergències.  
3. La resolució expressa o la terminació presumpta posaran fi a la via administrativa. Contra aquesta podrà interposar-se potestativament recurs de reposició davant el mateix òrgan que l'hagués dictada o ser impugnada directament davant l'ordre jurisdiccional contenciós administratiu, conforme al que s'estableix en l'article 124 de la Llei 39/2015, d'1 d'octubre, del procediment administratiu comú de les administracions públiques.  
  
Huité. Notificació de tràmits  
Els tràmits a acomplir en el present procediment seran notificats individualment a cada corporació interessada i, si escau, publicats en el Diari Oficial de la Generalitat Valenciana, d'acord amb el que es disposa per la Llei 39/2015, d'1 d'octubre, del procediment administratiu comú de les administracions públiques i la Llei 38/2003, de 17 de novembre, general de subvencions.  
  
Contra la present resolució, que posa fi a la via administrativa, podran els interessats interposar potestativament recurs de reposició davant el mateix òrgan que l'ha dictat en el termini d'un mes comptat des de l'endemà de la seua publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que s'estableix en els articles 10.1. i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 15 de novembre de 2018.- El director de l'Agència Valenciana de Seguretat i Resposta a les Emergències: José María Ángel Batalla.